Proprju nhar il-Ġimgħa li għadda l-awtoritajiet Eġizzjani kkonfermaw li fost l-affarijiet li nstabu fil-baħar Mediterran kien hemm saħansitra fdalijiet umani. Instabu wkoll partijiet mill-ajruplan tal-EgyptAir u affarijiet personali tal-passiġġieri li kienu fuq l-istess ajruplan. Dawn is-sejbiet huma l-ewwel konferma konkreta li l-ajruplan tal-EgyptAir, li abbord kellu 66 persuna, spiċċa fil-baħar. Rapporti mhux ikkonfermati ta' informazzjoni mit-titjira ta' dan l-ajruplan li, għal xi raġuni jew oħra, sparixxa waqt li kien qed jivvjaġġa minn Pariġi għall-Kajr, kollha ppuntaw lejn problemi kbar li l-pilota veteran seta' esperjenza minuti biss qabel ma ġġarraf l-ajruplan. Dan kollu kien ikkonfermat minn stqarrija maħruġa mill-Ministeru tal-Avjazzjoni Ċivili tal-Eġittu li qalet li l-flotta navali Eġizzjana rnexxielha tirkupra aktar debris mill-ajruplan li fost oħrajn kienu jinkludu dawn il-fdalijiet imsemmija. Il-flotta navali Eġizzjana bdiet tagħmel it-tfittxija tagħha f'żona ta' madwar 290 kilometru (180 mil) lejn it-Tramuntana ta' Lixandra, kemm kemm lejn in-Nofsinhar ta' fejn intilef is-sinjal mill-ajruplan kmieni nhar il-Ħamis li għadda. Ta' min isemmi li ma kien hemm l-ebda sinjal ta' dawn il-fdalijiet jew inkella ta' sinjal tal-post mill-flight recorders tal-kaxxa s-sewda, li x'aktarx huma l-aħjar għodda possibbli li tista' tagħti ħjiel dwar il-kawża li wasslet biex jiġġarraf l-ajruplan. F'kummenti li ta lill-midja wara dawn l-iżviluppi, iċ-Chairman tal-EgyptAir Safwat Moslem sostna li hemm ċans li ż-żona ta' tfittxija tespandi aktar u b'hekk jiżdiedu ċ-ċansijiet li tkompli tinstab aktar evidenza dwar dan il-każ. Min-naħa tiegħu, il-Prim Ministru Eġizzjan Sherif Ismail qal li għadu kmieni wisq biex wieħed jelimina xi possibbiltajiet li jista' jkun hemm u li jsarrfu bħala l-kawżi ta' din it-traġedja. Fil-fatt, il-Ministru tal-Avjazzjoni sostna li hemm aktar ċans li seta' kien attakk terroristiku aktar milli ħsara teknika. Madankollu, għad m'hemm l-ebda evidenza li tikkonferma dawn l-istqarrijiet. Minkejja li s-suspett qed imur fuq militanti Iżlamiċi li wkoll splodew ajruplan ieħor seba' xhur ilu fl-Eġittu, sal-lum għadu ħadd ma refa' r-responsabbiltà. Apparti minn hekk, kien irrappurtat li l-flight data mis-sistema awtomatika bl-isem ta' Aircraft Communications Addressing and Reporting System (ACARS) irrappurtat smoke alerts ftit qabel ma l-ajruplan iġġarraf u spiċċa fil-baħar. Din l-allegazzjoni ma kinitx ikkonfermata minn żewġ uffiċjali Amerikani iżda sostnew li l-electronic sensor system qabad xi tip ta' disturbanza fuq barra tal-ajruplan fl-istesss ħin li l-investigaturi jemmnu li l-ajruplan beda nieżel 'l isfel mill-ajru lejn il-baħar. Dawn l-avvenimenti xejn mhu qed jagħmlu ġieħ lill-industrija turistika tal-Eġittu hekk kif komplew ibiegħdu aktar nies milli jżuru dan il-pajjiż.